ปศุสัตว์ยโสธร ร่วมกับท้องถิ่นและสถานศึกษา สนับสนุนให้นักเรียนได้ดื่มนมที่มีคุณภาพดี
นายสัตวแพทย์ชาติชาย ยิ้มเครือ ปศุสัตว์จังหวัดยโสธร เปิดเผยว่า ปศุสัตว์จังหวัดยโสธร พร้อมด้วยนายลิขิต อุปมา ผู้อำนวยการส่วนส่งเสริมและพัฒนาการปศุสัตว์ จากสำนักงานปศุสัตว์เขต 3 จังหวัดนครราชสีมา นายสัตวแพทย์พิทักษ์ เผ่าผา หัวหน้ากลุ่มพัฒนาคุณภาพสินค้าปศุสัตว์ ลงพื้นที่โรงเรียนบ้านสำราญ ตำบลสำราญ และโรงเรียนบ้านสะแนน(สามัคคีวิทยา) ตำบลขุมเงิน อำเภอเมืองยโสธร เพื่อตรวจติดตามพร้อมให้คำแนะนำการจัดซื้อและกระบวนการจัดส่งนมโรงเรียนของหน่วยจัดซื้อนม ได้แก่ เทศบาลตำบลสำราญและองค์การบริหารส่วนตำบลขุมเงิน เพื่อให้เป็นไปตามประกาศคณะกรรมการอาหารนมเพื่อเด็กและเยาวชน เรื่อง หลักเกณฑ์และวิธีการดำเนินงานโครงการอาหารเสริม (นม) โรงเรียน ประจำปีการศึกษา 2563 ซึ่งโรงเรียนบ้านสำราญ ได้รับนมวันละ 72 กล่อง และโรงเรียนบ้านสะแนน(สามัคคีวิทยา) ได้รับนม 79 กล่องต่อวัน ตามโครงการอาหารเสริมนมโรงเรียนพร้อมนี้ เจ้าหน้าที่ได้ให้คำแนะนำแก่ครูและยุวปศุสัตว์ ประจำโรงเรียน ในการให้ความสำคัญกับการรักษาคุณภาพนมโรงเรียน โดยรถที่ขนส่งนมมาให้โรงเรียนต้องมีหลังคาหรือผ้าใบปิดมิดชิด สถานที่จัดเก็บรักษานมที่โรงเรียนต้องสะอาด ไม่ซ้อนลังนมเกิน 8 ชั้น ป้องกันกล่องนมฉีกขาด มีฐานรองลังนมสูงจากพื้นอย่างน้อย 10 เซนติเมตร เก็บนมที่อุณหภูมิไม่เกิน 45 องศาเซลเซียส วันหมดอายุสำหรับการบริโภคต้องเหลือไม่น้อยกว่า 4 เดือน นอกจากนี้ ควรตรวจสอบคุณภาพน้ำนมก่อนให้นักเรียนดื่ม โดยเทน้ำนมใส่แก้วใส ตรวจสอบลักษณะทางกายภาพเบื้องต้น ได้แก่ น้ำนมต้องมีสีขาวข้น ไม่จับตัวเป็นก้อน ไม่มีตะกอน หรือไม่แยกชั้นและไม่มีกลิ่นเหม็นหากตรวจพบความผิดปกติ ให้รีบแจ้งองค์กรปกครองส่วนท้องถิ่นที่เป็นหน่วยจัดซื้อ และปศุสัตว์อำเภอทราบทันที รวมทั้งระงับการแจกจ่ายนม เพื่อป้องกันผลเสียต่อสุขภาพของเด็กนักเรียน